***ГОДИШЕН ОТЧЕТ ЗА 2021 Г.***

***ЗА ДЕЙНОСТТА НА НАРОДНО ЧИТАЛИЩЕ***

***„Н.Й.ВАПЦАРОВ - 1925 Г.” С. ЕКЗАРХ АНТИМОВО***

***ЗА ПЕРИОДА 1.01.2021 – 31.12.2021 Г.***

Измина още една година от дейността на Народно читалище „Н. Й . Вапцаров – 1925 г.”

През 2021 год. читалището осъществяваше дейността си в съгласие със своите членове и програмните цели, заложени в плана за работа и ЗНЧ, съгласно епидемиологичните мерки в страната при COVID – 19, поради което много от набелязаните мероприятия не се осъществиха. Основните насоки в работата ни бяха свързани с поддържане авторитета и надграждане на издателската дейност, поддържане на материалната база и частично отбелязване на някои годишнини при строги епидемиологични мерки.

Основна дейност на читалището в миналото, която си остава и до днес е *библиотечно-информационната* . Тя води началото си от 1925 година, с наличен библиотечен фонд от 373 книги /дарени от читалищни деятели/. Книжният фонд на читалищната библиотека непрекъснато се е увеличавал и обновявал, а с книгите и читателите. През годините освен набавянето на литература за съжаление е имало и няколко прочиствания на същата, като към края на 2021 год. читалищната библиотека разполага с 6929 тома разностранна литература. В тава число влизат закупени 50 бр. за 329.74 лв. и 92 броя дарена литература: от Кирил Ташев – 3, от проф. Жеко Кунев – 36, ген. Тодор Бояджиев – 1,Христо Христов – 29, Веселин Тодоров от Карнобат – 3, Галин Георгиев – 1,Гинка Димитрова -7, Йорданка Пенева - 5, Георги Георгиев – 7, Кольо Чанев – 1, от СНЧ – 1, Мара Друмева – 1, Мина Пеева – 2. И така общия брой за 2021 год. достигна – 6929 тома. Дарените книги са ценен дар за нашата библиотека, за което благодарим на дарителите. Ежегодно закупуваме и попълваме книжния фонд, който добре се поддържа и съхранява в читалището.

От направената справка за 2021 година е видно следното: От началото на 2021 година до края има регистрирани 44 читателя в библиотеката /24 - ученика, 17 - пенсионери и 3 – специалисти / и има 316 посещения. Заетите библиотечни материали са 696 бр., разпределени по съдържание имат следното изражение: 183 броя-бълг. художествена литература, 255 бр. – чужда художествена литература; 2 бр.- обществени науки, 5бр.- детска отраслова литература, 242бр. – детска художествена литература, 7 бр. - общ отдел и 2 бр.- история.

Положителна роля имат проведените срещи в началото на годината с малките читатели, които провеждаше библиотекаря. На тези срещи се четяха приказки и стихотворения във връзка с годишни чествания.

През 2021 година, библиотеката бе абонирана със следните периодични издания: вестници - „Пенсионери”, „Читалищен вестник”, „Земя” и детското сп. „Бърборино”. Непрекъснато получаваме безплатно

в-к „Тракия”, в-к „Карнобатски глас” и вестник „Ахинора - 2006г.”, а читалището самостоятелно издава ежемесечно своя вестник „Екзархантимовска светлина”, който става достояние не само на екзархантимовци, но и на други наши читатели из страната.

Поставените цели могат да се осъществят с участието на повече читатели и членове на читалището. Дали въведените технологии или епидемиологичната обстановка в страната, но посещението в библиотеката е по-малко. Да се надяваме, че след като отмине тази пандемия отново ще има нормален живот в читалището.

КУЛТУРНО - ПРОСВЕТНА ДЕЙНОСТ

Всяка година Читалищното настоятелство провежда културно-просветната си дейност съвместно с кметството, с пенсионерския клуб „Надежда”, с ОУ „Христо Ботев”, с ДГ „Митко Палаузов”, със служителите от ЗК „Житен край” и жители на селото.

Културният календар за 2021 година бе наситен с много дати и събития от национален и регионален мащаб, заложени в плана за работа на читалището за 2021 година, но за съжаление повечето от тях не бяха осъществени поради епидемиологичните мерки и заболяване на жители от селото.

Някои от тях се отбелязаха с четене на стихове и приказки, нагледни материали с децата, които посещават библиотеката. Съвместно с горе посочените институции от селото се проведоха много малко чествания. Освен че се отбелязват годишнини от рожденията на видни писатели и национални герои, се отбелязват и националните празници, а именно: по традиция ежегодно се организира изпращането на старата и посрещането на новата година по подходящ начин - томбола, музика, хора и танци.

През отчетната година бяха аранжирани витрини с нови закупени и дарени книги, витрини за празници и исторически чествания, за известни личности от българската история и писатели.

Ето някои по-важни събития, които се отбелязаха през 2021 год.:

⮚ На04.01. /02.01./ - отбелязване на 99 годишнината от рождението на Блага Димитрова с група деца от ОУ „Христо Ботев”, като четохме нейни стихотворения и запознаването им с биографичните ѝ данни в библиотеката.

⮚ На 04.01. /06.01./- отбелязване на 173 годишнината от рождението на Христо Ботев – патрон на училището в селото ни – припомняне на биографичните му данни и четене на негови стихотворения с децата от училището в библиотеката.

⮚ 12.01. - отбелязване на 117 годишнината от рождението на Георги Караславов – четене на негови произведения в библиотеката.

⮚ 21.01. – отпразнуване на Деня на родилната помощ /Бабин ден/ - утро с възпроизвеждане на обичая „Бабин ден”съвместно с жените от ПК „Надежда” в пенсионерския клуб.

⮚ 28.01. - отбелязване на 99 годишнината от рождението на Цветан Ангелов - четене на негови стихотворения с деца от ОУ „Христо Ботев” в библиотеката.

⮚ 18.02. - отбелязване на 148 годишнината от обесването на Васил Левски - аранжирана маса с материали за него, четене на биографичните му данни, материали за живота и дейността му, четене на стихотворения за него в клуба и в библиотеката.

⮚ 29.02./28.02./ - отбелязване на 114 годишнината от рождението на Емилиян Станев, четене на негови произведения с децата от училището в библиотеката.

⮚ 03.03. - отбелязване на 143 годишнината от освобождението на България от турско робство

⮚ 08.03. – честване Деня на жената съвместно с членове от ПК „Надежда”, четене материали и стихове за жената, майката, любимата.

⮚ 26.03. /27.03./ - отбелязване на 89 годишнината от рождението на Слав Христов Караславов – четене с децата от училището на негови произведения в библиотеката.

⮚24.04. – лазаруване на по-големи момичета по домовете и в учрежденията.

⮚25.04. – 59 год. от рождението на Петя Дубарова, патрон на читалищния литературен клуб – четене на нейни стихове с деца от у-щето.

⮚29.04. – 127 год. от рождението на Елисавета Багряна – четене на нейни произведения.

⮚09.05. – Ден на победата над хитлерофашизма – читалището и ПК „Надежда” поднесоха цветя пред паметника в селото.

⮚24.05. – Ден на славянската писменост и българската култура – четене на материали от секретаря и поднасяне цветя пред паметника съвместно с ПК „Надежда”.

⮚02.06. – Ден на Христо Ботев и загиналите в борбата - четене на

м-ли с децата, посетили библиотеката.

⮚09.07. - 171 год. от рождението на Иван Вазов – четене на негови разкази и стихотворения.

⮚ 18.07. - отбелязване на 184 годишнината от рождението на Васил Левски – утро с четене на стихотворения и др. материали за Апостола на свободата в библиотеката.

⮚ 23.07. - отбелязване на 79 годишнината от смъртта на Никола Й. Вапцаров – патрон на читалището ни, четене на биографични данни за него и негови стихотворения.

⮚ 06.09. – Отбелязване Деня на съединението на България.

⮚ 22.09. – Отбелязване на Деня на независимостта на България.

⮚ 22.09. – 100 год. от смъртта на Иван Вазов – четене на биографични данни и негови стихотворения с деца от у-щето.

⮚ 01.10. – Честване на международния ден на възрастните хора съвместно с ПК „Надежда”.

⮚ 01.11. – Ден на народните будители – читалището, съвместно с ПК „Надежда” поднесоха цветя пред паметника на Екзарх Антим I, а секретаря произнесе слово за будителите.

⮚ 09.11. – 141 год. от рождението на Йордан Йовков, четене на негов разказ с деца посетили библиотеката.

⮚ 17.11. – 194 г. от рождението на Петко Р. Славейков - четене на негови произведения с деца от ОУ „Хр. Ботев”.

⮚ 22.11. – 108 год. от рождението на Асен Босев - четене на негови произведения с децата от училището.

⮚ 04.12 /03.12./ - 42 год. от смъртта на Петя Дубарова – четене на нейни стихотворения и припомняне на биографичните ѝ данни.

⮚ 07.12. – 112 год. от рождението на Н.Й.Вапцаров - четене на биографични данни за него и негови стихотворения с ученици от у-щето.

⮚ 24.12. Коледуване при строги епидемиологични мерки на група младежи по домовете.

Останалите набелязани цели в плана за работа през 2021 год. за съжаление не успяхме да осъществим поради създалата се ситуация от COVID – 19 и заболяване на някои членове на читалището и пенсионерския клуб.

ИЗДАТЕЛСКА ДЕЙНОСТ

Читалището върви по пътя на утвърждаването си като един мощен информационно-културен институт, за който възрастта и етноса нямат значение. Важен момент от дейността на читалището е и неговата издателска дейност. На първо място ще отбележим създадения литературен клуб „Петя Дубарова”, който тази 2021 г. отбеляза своето осемнадесет годишно съществуване. Чрез своя ежемесечен в-к „Екзархантимовска светлина” той обединява духовните изяви на своите членове. Вестника отразява трудовото и културно-просветно ежедневие на хората от селото. В него има утвърдени рубрики, като: „В ЗК „Житен край”, Краезнание, Агросъвети, Проза, рубриката – „Какво се случва в нашето село”, Поезия и не на последно място – Ретро /преди 50 години/. В него сътрудничат на доброволни начала освен местните, а и от други населени места хора. Освен вестника, от членовете на литературния клуб са излезли от печат много книги. Тази година излезе поредните стихосбирки на нашия съгражданин Георги Георгиев – „Към светлата шир”, „Последни и бедни” и „Блестят звезди” и на Мина Пеева – „Портретна галерия” – сборник и книгата „Годината”.

Висока оценка и искрена благодарност заслужават екзархантимовските автори за положения труд и издигане престижа на литературния клуб „Петя Дубарова”. Пожелаваме им още много книги да излязат изпод тяхното перо.

В заключение можем да кажем, че през изминалата година литературния клуб „Петя Дубарова” не е преставал да работи, увеличил е по обем и качество своята дейност и заслужава висока оценка.

Друга дейност на читалището е ***ФОЛКЛОРНАТА ДЕЙНОСТ.***

В миналото е имало много младо население в Екзарх Антимово, но с годините то застаря и по-младите поеха пътя към градовете и към други държави. Към читалището функционират временно лазарска и коледарска групи, които въпреки епидемиологичните мерки т.г. успяха да проведат мероприятията си . Но за съжаление, през 2021 година Фолклорната група към читалището, състояща се от няколко пенсионерки в напреднала възраст, нямаха изяви.

Да се надяваме, след като отмине епидемията всички дейности на читалището да влязат в ритъм.

МУЗЕЙНА ДЕЙНОСТ И КАРТИННА ГАЛЕРИЯ

Музейната сбирка води началото си от 2000 год. и е открита официално по повод 75 годишният юбилей на читалището. През първите години, тя бе бедна по съдържание и ограничена по пространство. Ежегодно се обогатяваше с експонати и се разширяваше по пространство. Днес с основание можем да се гордеем, че е най-представителна в Карнобатска община. През изминалата 2021 година в етнографският музей на читалището се положиха много грижи и се вложиха средства, за да добие сегашния си вид, с който да се представи читалището пред селото и на посетителите – гости от други села и градове.

Картинната галерия води началото си от 1986 година с голямото дарение на уважавания от нас читалищен деятел – акад. Христо Стайков. От тогава вратите й са отворени за ценителите на художественото изкуство. Ежегодно той дарява нови картини, а и читалищното настоятелство закупува картини от други художници с които се обогати колекцията на картинната ни галерия.

СТОПАНСКА ДЕЙНОСТ

През 2021 година са извършени няколко стопански дейности, за които са изразходени следните средства: за косене на тревата в двора на читалището, почистване улуците и др. дребни поддръжки. С това не се изчерпва стопанската дейност, напротив, винаги има какво да се прави, но за това са необходими средства.

Това са основните видове дейности, заложени в устава и програмите, по които читалището развива и планира своята дейност.

ПРЕДСЕДАТЕЛ:

/И. Русе/

СЕКРЕТАР:

/С. Делева/